b'\n_START_ARTICLE_\nJay Epae\n_START_PARAGRAPH_\nJay Epae, oikealta nimelt\xc3\xa4\xc3\xa4n Nicholas Epae (1932 Uusi-Seelanti \xe2\x80\x93 8. syyskuuta 1994) oli yhdysvaltalainen poplaulaja, joka tuli vuonna 1961 tunnetuksi Pohjoismaissa kappaleestaan Putti Putti. H\xc3\xa4n syntyi Uudessa-Seelannissa, ja h\xc3\xa4nen is\xc3\xa4ns\xc3\xa4 oli havaijilainen ja \xc3\xa4itins\xc3\xa4 maori. Is\xc3\xa4ns\xc3\xa4 kautta h\xc3\xa4n tutustui havaijilaiseen musiikkiin. H\xc3\xa4n muutti Yhdysvaltoihin vuonna 1957. H\xc3\xa4n aikoi ryhty\xc3\xa4 ammattinyrkkeilij\xc3\xa4ksi, mutta ranteen murtuminen katkaisi uran, ja h\xc3\xa4n ryhtyi muusikoksi. H\xc3\xa4n esiintyi aluksi y\xc3\xb6kerhoissa, josta levy-yhti\xc3\xb6 Mercury l\xc3\xb6ysi h\xc3\xa4net. H\xc3\xa4nen ensimm\xc3\xa4inen levyns\xc3\xa4 oli h\xc3\xa4nen oma s\xc3\xa4vellyksens\xc3\xa4 Putti Putti, joka levytettiin New Yorkissa. Levy ei menestynyt USA:ssa, mutta Pohjoismaissa siit\xc3\xa4 tuli eritt\xc3\xa4in suosittu silloin toiminnassa olleen merirosvoradion Radio Nordin soittaessa sit\xc3\xa4 ahkerasti. Levy nousi Suomessa ja Ruotsissa listojen ykk\xc3\xb6seksi ja pysyi Suomessa ykk\xc3\xb6sen\xc3\xa4 per\xc3\xa4ti kolme kuukautta. Siit\xc3\xa4 tehtiin useita suomenkielisi\xc3\xa4 versioita, joista parhaiten menestyi Kai Lindin levytys._NEWLINE_Epae yritti jatkaa viel\xc3\xa4 havaijilaisella linjalla levytt\xc3\xa4m\xc3\xa4ll\xc3\xa4 kappaleen Hula-cha, mutta se ei en\xc3\xa4\xc3\xa4 menestynyt miss\xc3\xa4\xc3\xa4n, ja mies painui unholaan. H\xc3\xa4n muutti my\xc3\xb6hemmin Australiaan, jossa eli lopun el\xc3\xa4m\xc3\xa4\xc3\xa4ns\xc3\xa4.'